# Testamant ar vam goz

* Deiz mat deoc’h oll, compagnunez
* Pa zoc’h en em gavet assambles ;
* Pêvar bloas antier a so breman,
* Aboe m’o quelis divezan.
* Pell so oc’h eus clêvet lavaret
* N’en deo netra map en oalet ;
* O vale hac o pourmen dre ar vro,
* Е tisqer cals a secrejo.
* Guechal pa oan bianic var brec’h va mag’eres,
* Mar emeus sonch em boa peder Vestres :
* Unan am boa e Guengamp, un all e Landreg’er,
* Un all e Brosaos, merc’h un tahier mezer.
* Un all am boa e Gouelou, ur plac’h a gondision,
* He zad a voa аotrou, he mam а voa itron.
* Нас hi a voa demezel, hac ouspen penneres,
* Mes qent ma is d’he guelet, e voan pedet alies.
* An hini a Voengamp am boursuive cruel
* Da ober outi pe otramant d’e lezel ;
* Qercouls е voan poursuivet gant hini Landreg’er.
* Bemde e receven а Vrosaos liseriou,
* Ha bemde messajet a escopti Gouelou.
* Erfin, pa voan en oad demeus a bemzec mis,
* E voan importunet ha rentet qer scuis
* Ha me recommand deze donet dar foar da Runan ;
* Pa o guelzen ho feder ma qemerzen unan.
* An hini a Voengamp am abrasse,
* An hini a Landreg’er am cherisse,
* An hini a Vrosaos a zigasse ganti
* A bep sort coanteri evit ma decevi.
* An hini dious Gouelou a ouele, a zeplore,
* Pa na garen trei outi, lezel ar re all a goste,
* Neuze e voan rentet qer scuis o vale dre ar foar,
* Gant ar merc’het ouz ma heul eg’is peder anoar.
* Ha me sonjal caeroc’h abars qemer unan,
* Ober un invantion o laqat o feder en unan ;
* Neuze e voan bianic e qichen va mestres,
* Mont a ren ganti en he godel bemdez da blaç al lêz.
* Un devez dreist ar re all o vonet da Voengamp,
* Aruout ur c’houpl lapoucet e qichen va mestres coant,
* Ur filouter fin demeus a G’erahes,
* A droc’has e godel dious bros va mestres.
* Me voa ponneric evidon da veza bian,
* Mes al laer a voa dierc’hen hac a redas buan
* En tu all d'ar vallis qent ma sellas,
* Pa zigoras ar godel, tromplet en em gavas.
* Hac én qer buan ha va teulel eno,
* Biscoas qement all a vez n’en devoa var un dro :
* M’em boa qeus em c’halon d’ar marc’hat am boa grêt,
* O velet ar peder se eo ur pez laqêt,
* Ha me da foeta bro treze douar Guenet.
* Ma voan pêvar blas just ep dont mui d’am bro,
* Ha me laqet forestour var forest Coat-Zalmo.
* Un nosves dreist ar re all en em gavis divezat,
* Aruout Guillou ar Bleiz ha va lonqa pen ha troat.
* Ma voan en e gof diou nos ha daou ze,
* Epad ao amzer ze ec’h aruis em c’hontre ;
* Gant ur c’hos contel a voa g’enén e troch’en peziou
* A zoul e ziadren evit ma veljen goulou.
* Neuze e voan laqêt er g’er da zioual ar zaout,
* Em boa peder danvat, ur vioc’h hac ur maout,
* Em boa peder bioc’h lêz hac ul loeïc bian,
* E vizen casset d’o dioual en hent-bras va-unan.
* Ar vugale vunut, evel ma ouzoc’h erfat,
* Pa ve yen an amzer en em laqa da eoliat ;
* Me voa var an hent bras etreze a Voengamp,
* Hac aruout g’enen ur certen plac’h yaouanq,
* Hac hi goulen diouzin da biou e voan tad,
* E voan ur bug’el yaouanq en devoa fêçon vad.
* Mes n’oan qet den adret, den babil ha den fin,
* Pa e c’hlêvis o parlant e comancis c’hoarsin ;
* Ha me lavaret dezi un dra ne vouien qet,
* Da g’enta merc’h pe vap o po mar qeret depordet.
* Me voa pemp blas-anter, prest da vont em c’hoec’hvet,
* O sellet ous e bisach ha sellet ous e g’enet,
* Ha me lavaret dezi dre gomzou admirabl
* Ma vizen daouzec vlas, evel nen doa qet anter,
* Me reqetse an enor da veza ho servicher.
* Hac hi pa glêvas se, azea em c’hichen,
* Dre ur guir guriosite da diada va fenn ;
* Hac hi lavaret din ebars e ber gomzou,
* E renqsen quitat va zaout ha mont ganti d’e bro.
* Em c’haseze da ur plaç da veza disqet mat,
* Guell calz evit na vizen gant va mam ha va zad ;
* Ha me mont ganti neuze etreze Poullaouen,
* Elêc’h n’em boa conessanç nac anaoudeg ous den.
* Mes eno e voan conduet ha mag’et difripon,
* Gant bara brên, souben dour, coc’h qi, qignen, ognon ;
* Pa voen ta mag’et seis blas qer coantic en he zi,
* Neuze e voan daouzec vlas, poent bras da zemezi.
* Hac hi da glasq ar person evit dont d’en ober,
* Me respontas ractal e latin caer ha scler,
* An eil g’er eus va Fater a so hanvet noster ;
* Evit oc’h ini, person, biscoas na exercis,
* Evel ne doun qet bet biscoas en ho catheqis.
* Hac én goulen ouzin ha me vise contant
* Donet da zemezi brema souden vatant,
* Hac e rose din ur plac’h coant da gousqet gane
* Pa vise yen ar gôan da doma va goele.
* C’houi so ur goël bipi, a gont din cals a dreo,
* Demisi un den yaouanq n’ousoc’h a belec’h eo ;
* Me lar dêc’h franchamant na zemezin qet c’hoas,
* Qen na vezo va mam pe va zad var ar plaç.
* Ar person pa glêvas da scrifa ul liser,
* Ha me qemer pen an hent da vont trese ar g’er,
* Ma teuas ar vrac’h var va lerc’h,
* Da goms din evit he merc’h.
* Clêvit, emezi, den yaouanq,
* Retournit, ha ne vezit qet feneant ;
* Mar qerit retorn c’hoas d’am zi,
* Me reï moyen d’oc’h acordi.
* Ma carac’h retorn c’hoas ur vech,
* Me reïo dêc’h souben al lês,
* Ur beren brein, un aval fall,
* Na rofen da hini eus va bugale all.
* Penos, emoun-me, ha c’houi so dall,
* Gant ho souben, per, aval fall,
* Gant ho yot qerc’h grêt gant qig sall ;
* It, it d’ar gær, mam ar burzudou,
* Grac’h cos, eru ho fri en ho qinou ;
* Lavarit d’o merc’h en em gonsoli,
* Me ne ran qet a gas anesi.
* Ma teuas un ozac’h a fêçon
* Da c’housout petra voa ar rêson :
* Penos, emezàn, mic’hiec,
* Difêçon bras e parlantet
* Ous an hini en deus o mag’et
* Seis blas antier bars en e zi,
* Ha c’hoas contant da zemezi.
* It d’ar gær, c’houi, va mignon,
* Da spaza ho caz dindan daston,
* Na gretac’h qet din lavaret
* Dirac den honest ebet,
* Sec’ha ma fri, en ven mic’hiec.
* Mes eus ho fri eman pateren ho mam-gos,
* Hac hi o vranla gant an avel evel or c’hloc’h,
* Hac én dar gær pa glêvas va c’homsou,
* Ha me qemer pen an hent da vont treze va bro ;
* An nos a aruas ha me da c’houlen lojan
* En ti un otrou bras eus e vreg e-unan.
* Pa antreis er pors e voa’n itron var an treuziou,
* Ha me d’e saludi ebars e ber gomzou,
* Ha me goulen diouti ha me vise lojet,
* E voan un den yaouanq ne vouien pelec’h monet.
* Hac hi goulen diouzin piou a rêt ac’hanon,
* A bez qartier e voan ha demeus a be bro ;
* C’houi zo un den adret, ho fêçon a blij din,
* Qeit m’o po bolonte ec’h allit chom em zi.
* Me so mab da ur Baron demeus a Vreiz-Izel,
* Aroc ur Brinces vras emeus renqet tec’hel,
* P’ini a falle dezi va c’haout evit pried,
* Mes n’oa qet d’am grêt hac e meus-i refuset.
* An aotrou voa deus crec’h a deuas d’am saludi
* Gant ur galon joaüs hac en ur vousc’hoarsin :
* Antreit, den yaouanq, ha deut da dal an tan,
* Me a meus teir verc’h coant, hac o pezo unan.
* Ha me en em gaout neuse terrupl bras morc’hedus,
* O velet voan en em gavet en ur plaç qen danjerus ;
* Rac an nep o deus c’hoant da viret ho goerc’hdet,
* Arabat ê dezo chom etouez ar merc’het.
* Qent monet da gousqet e c’houlennis conje
* Da vont ermês ar pors da ober eur bale ;
* Pa gavis pen an hent ha me commanç da redec,
* Ha caout eur marc’h mat pehini a voa dibret.
* Pigna’ ris var e g’ein ha d’ar galoup d’am bro,
* Marc’h Hamon foult-biscoas na c’has qer brao en dro !
* P’am boa tremenet Goengamp, aru tal Kærahes,
* E rancontris ur vrac’h gos o vont e qær gant lêz.
* Hac hi goulen diouzin ha me am boa guelet
* Yan-Gornec, he goas, o vont aroc gant ur sac’hat ed ;
* Ha me o respont dezi em boa guelet ur goas
* Gant ur zæ lien melên basou zei, bragou bras,
* Ha gantan ur plac’hic coant, na cesse da boqat.
* Ar vrac’h pa glêvas se foeltra he fodat læs,
* Tronça he bros, he invis var pennou he diou les,
* Hac hi commanç da redec etreze Montroulez,
* Va marc’h a yas ganti, me dar gær var droat compes.
* Eil Qentel.
* Me a so un dijentil eus a galite vras,
* Va oll ditrou so scrifet na gant avalou poas ;
* Va zat oa ur prinç puissant a enezen Callot,
* Hac a fraillas e oll zent gant patates ha yot.
* Va zat ous ma c’haret un deiz a laras din
* Qemeret e vates p’am bise c’hoant demezi ;
* Honnes a voa unan demeus ar barfeta
* A oufac’h da gompren birviqen er bed-mâ.
* Ha m’o pe paourente, emezàn, gant ho pried,
* Deus cals a druachou e viot divorc’het ;
* Nep en deus comanant, douar, feurm ha leve,
* A bæ contribution da berceptour e gontre.
* Nep a sent ous e dat o deus bonheur peurvuia,
* Me eure ar c’hontrel, ma ranqis sortia ;
* Lavaret a rin crenn en ur g’ir franchamant,
* Biqen ne razen ze gant va c’honsantamant.
* Guell e vise g’enén en ur g’ir quitat ar vro,
* Qent ma rasen ar rol pa ne devoa madou,
* Ha me neuse souden qemer hent bras Paris,
* Biscoas en nep tachen assur ne arrêtis ;
* Guell e voa stoqet va fên ebars er vezen bellàn,
* Ha me chom eno neuse souden da denna va halan.
* Pa voan eno eta ur poulsat reposet,
* Ec’h aruas ganén eun ozac’h dilavrec,
* Hac én goulen diouzin a belêc’h e teuen,
* E ranqe caout va bragou, pe e foeltrje va fên.
* Setu me ta contraignet ac’hano da dec’hel,
* Ha me mont da ur baros hanvet Cuvelpenportel ;
* Ma chomis eno neuse vardro daou pe dri mis,
* Da zisqi secrejou, micherou e peb g’is.
* Me zo eur mestr micherour, mar deus en escopti,
* Evit ober rochedou, boutou coat, peseliou, podou pri,
* Ha menuser e mein, ha maçoner e coat.
* Gout prena ha guersa a ràn e pep marc’hat.
* Afronti ar grag’es, trompla ar varc’hadoures,
* Biscoas diner custum na baeis e nep lec’h,
* Davantach a oun c’hoas, pa ve un amitie
* Amàn etre daou zen e form a garante.
* Hennes a so eur secret hac a so dificil,
* Hac evit er gousout e ret beza habil ;
* Rac cals a dut a so pere na ouzont qet
* Fin na commançamant demeus an amouroustet.
* Yaouanqis so friant, cosni a so noasus,
* Ma vent daou demeset e vent bepret morc’hedus :
* Va amitie so bras en andret ar merc’het,
* Mes ive an nep a gar a verit beza caret.
* Rac-se eta e pedan gant guir humilite
* An ancou d’o lipat ma nam c’heret ive,
* Ar finna pobl a voe biscoas er c’hartier,
* Setu ama Yannic ar Vil vicher
* Zo deut evit o quelet gant humilite,
* Hac er memes amzer ar vro hac ar c’hontre.
* Me’meus disqet evit va boüet
* Ar pez biscoas na voa sonjet,
* Da g’enta ezoun qemener,
* Mestr a lestr, ramoner, qere ha qivijer,
* Calvez oun hac ive maçon,
* Rincer ar privenzou hac ouspen-ze, mitron.
* Gant art aritmetiq hac an negromanci,
* E ran eo un instant eus a zaou ober tri ;
* Disqi a ran ive secrejou d’ar grag’e,
* Da laza laou ha c’hoën ebars en o goele.
* Selaouit, merc’het ha grag’e,
* Ar reb o deveus laou ha c’hoën en o goele,
* Me zisqo deoc’h eur secret
* D’o laza oll, mar qeret.
* Ret e dêc’h derc’hel ur c’hoanen du,
* Laqat en he diouscouarn eur palevars ludu,
* Hac e foueta dre ar pel,
* Qen na saillo en he rastel.
* Neuse e commanço da yudal,
* Hac e teuyo ar re al da fringal ;
* Ha dre ma teuint var an dro,
* Gant al ludu-se en o dallo.
* Neuse ec’h aller o lasa a dolliou pistolennou,
* Hac ober eus ho bouzellou silzic, goadeg’ennou ;
* Me voar ober crampoes ha yot gant patatez,
* Ha laqat ar merc’het da stotat hep paoues.
* Labourat a ràn er jardinou,
* Ha falc’hat ive dre ar prajou,
* Ober un arat gant ar grac’het,
* Hac ur c’har a la malbroug gant lostou c’huilet.
* Gant treid siliou sorseresou a raon,
* Laqat an dour da redec ouc’h an traon ;
* Davantach ez on diviner,
* Bepret e ven cavet var ar mæs pe e kær.
* Goud a ràn ive ober croeyou,
* Ober guersidi gant treid saout pe loeyou,
* Butun scaferlati, jigoden gant hilin,
* Ha laqat ar merc’het bepret da stotat guin.
* Gori a ràn ar forn gant erc’h,
* Ha forci ar merc’het da redec var va lerc’h ;
* Stoufa ar forn gant aman fresq,
* Disqi ar grag’ez da vrasesi an esec’h.
* Redet emeus tout an departamanchou,
* Da zisqi rismadellou ha cals a dalanchou,
* Pere so profitapl d’ar grag’ez peurvuia,
* Ma qeront o disqi ha laqat o fublia.
* Da g’enta ribota ha cresqi gant dour al læs,
* Hema so ur secret ha n’en deo qet dies,
* Nea va c’huden hac ober va deves,
* Dansal hac ebata ha cousqet alies.
* Ispicial ar grag’e hac a fum un nebeut,
* Ur secret da viret ober tan hep qeuneud :
* Capabl oun da ober tout ar pez a garàn,
* Ha gouzout cals a aeerejou da espern ar bara.
* Pa ven biqen e contàn
* Gousout a oun mui evit na lavaràn :
* Qement tra a so tout a ran nemet brag’eyer pri,
* Mar qerit va c’hredi ha va c’honsideri.
* Un aval pa ve meür a ve poent e debri,
* Pa oun deut en oat, poent e din demezi :
* Rac-se noblanç ha paysantet, goaset ha merc’het,
* Ebars em brassa anqen m’o ped va sicouret.
* Ur vestres coant ameus en he zi o cluchan,
* Zo hir ha ber, ha teo ha moan,
* Hac a fel dei dre fors ma c’havet da briet,
* Nemedi qet d’am grat, na ne goulennàn qet.
* Gouscoude e deveus fêçon vad,
* En he fri so tri troatad,
* En he daoulagat tri raouen,
* Ha peder just en he dent.
* Evit he g’enou charmant so terrupl dereat,
* Nemet betec he diouscouarn ne bad,
* He sellou a so attirant
* Evel ur bern coc’h en ur pôt-cam.
* Elec’h na ve hini nemerti
* Ar goanta ê, mar credit din ;
* Pa na gomsàn outi avichou,
* E ve qeit he musellou
* Evel lost ar c’has var an treujou.
* Ar plac’hic-mâ pa ya d’an danç
* A so leun a gonseqanç ;
* Qer qare eo hac ur variqen,
* Croug’et e ven qent ma e c’haren.
* Compagounes, mar em c’hredet,
* Me a so bet teir guech demeset :
* Da g’enta em boa ur plac’h yaouanq,
* Hounes na voa na vil na coant.
* An eil a voa un intanves,
* Ha na voa nag ês na dies,
* An drede a voa ur gos grac’h,
* Na ne voa na clàn na yac’h.
* Er bla qenta ma temesis,
* E voa meularjes er c’horaïs ;
* An eil bla ma voan demeset,
* E voa ar Pasq bras da Nedelec.
* D’ar Rouane e creis an ân,
* E temesis ar vech divesàn
* Da ounes côs ur bla ha cant,
* Ne voa en he fên nemet un dant,
* Hac e sonjen e voa yaouanq,
* Tromplet voa va speret gant he g’enet,
* Monet a ràn d’ar gær d’e guelet.
* Trede Qentel
* Sellaouit oll, tud yaouanq,
* Comsou meurbet divertissant
* Evit recrei ho speret,
* Mar bec’h gant nec’h tourmantet.
* Un den yaouanq eus a Dreg’er
* En deus laqet an dra-màn var baper.
* An tenor demeus e vue :
* Darn anezo a so g’eyer ive,
* Ha darn all a so guirione.
* Bonjour ha joa, va mignonet,
* Pell bras so nemeus o quelet.
* P’o quelis a boa na voa de all,
* Me so ive eur senechal.
* Ne greten qet em anavesac’h,
* Gouscoude ezoun map dar vrac’h,
* Me so mestr Pieres an Dourdu,
* A ra brignen gant guinis du.
* Va zad so Charles ar C’hornandon,
* A spaz ar c’has dindan daston,
* Va breur a so an otrou Cont,
* C’hoar va mam so va moereb, breur va zad so va yont
* Giles Parafaragaramus ê va hano mat,
* Va leshano ê Cocoricocat ;
* G’inidic a escopti Treg’er ha Leon,
* Credi a ràn oun natif eus a baros Croson.
* Me so un den a gondition,
* Evel pa ven mab da eur baron,
* Qender-gompes da Bipi Lichibonic,
* Breur-caër da Lustucru ar Pinvidic.
* Credit mat ezoun-me un excelant barbier,
* Rac breur caër oun ive da Yan ar Rasouer,
* Hac en deus qerent a gondition,
* Etoues ar saout, an devet, al locou, ar c’hochon.
* Lusureg’es ha pep sort dieg’i
* A scuis ganti guell e pep ti,
* Jujumel daenbris côtes môtes fariôtes
* Rusmali gouloudren farionibinetes,
* Nep a so diarc’hen ne gollint qet o botes.
* Tud jentil, noblanç ha paysantet,
* Eus a greis va c’halon me ho ped,
* Na vanqit qet, va mignonet, brema,
* Da zont ganeme ha re-all da goania,
* Evit gant plijadur recrei o speret,
* Pep tra vad ameus a bell so preparet.
* Grêt emeus rost gant diou guespeden,
* Pêvar gartier azen hag ug’ent qellienen,
* Ne dorot qet ho tent e crinat an esqern ;
* Traou delicat ameus gant hast bras clasqet,
* Ha traou lipous estlam, dificil da gavet,
* Treit siliou, discouarn huilet ha coc’h qesec.
* Ouspen evit an dessert emeus cavet,
* Qerniel c’hoen, ul louarn besq, ur c’hat lostec ;
* No gafet qet cals a dut fur
* A gafe ar remàn dre natur.
* Ur saladen ameus ive clasqet,
* Dêliou linat ha re alec ;
* Nen deus qet a guinegr nag heol gante,
* Mes dour beol a so larg’ente.
* Compagnunes, va excusit, me ho ped,
* Rac evit servicha certen na ouson qet ;
* Qenta qentel am boe biscoas
* A voe scrifet gant avalou poas.
* Ha na zesqis nemet diou liseren
* Adalec va lein bete va meren ;
* Hac e larent oll din ar scolaerien,
* Birviqen ne rajen nemet ur vouriqen.
* Ar vagabonet-se a voa inoçantet,
* E laret un dra na ouient qet ;
* Gouscoude e voan seiz sisun pe eur mis
* Abars biscoas netra ma ouiis,
* Pini a voa anaout pen an asen,
* Qender-gompes d’an oll dut scolaerien.
* Racse na vesit qet den soueset,
* Cals a dut a vez alies tromplet,
* Gant eur c’hravast hep monet pelloc’h,
* Nen deus netra tout er bed-màn dificiloc’h.
* Mar gousoc’h ar fêçon, respontit propr,
* Ha lavarit pe ben d’ar c’hravast a ya aroc ;
* Serrit ho qinou, pa ho pedàn,
* Brêmàn ar guel studia a ràn.
* Pedervet Qentel.
* Ouc’h oac’h dibales dious Paris,
* Lantiguen eol decot ilis diflo :
* Evit al latin-mà ne ententet qet,
* Selaouit oll e bresonnec,
* Hac e clefot e ber gomzou
* Publia an ordrenançou.
* Un ozac’h côs a Boullaouen,
* O vont d’ar foar da Rostrenen,
* Da anter Ebrel e mis Even,
* Etre unec heur ha creisde,
* E c’hanas daou a vugale.
* Qenta mab en devoe voa Yan Farioqin,
* Ur gourmand infam, stoter er vassin,
* Zo bet e Paris o tesqi an nigromanç,
* A eston an dut sot gant cals a eloqanç.
* An eil qent ma voa deut er bet
* Ne voa qet c’hoas ganet ;
* Hanvet voe Yan al Lorennec ar pot fin,
* A voe grêt Sacrist e bourg Plestin,
* Ha barner en departamanchou,
* Pehini en deus grêt ordrenançou
* Ma renco an oll merc’het yaouanq,
* Da lavaret eo, neb a zo friant ha coant,
* Mont gant ho mignonet d’an arme,
* Ha da gousqet bemnos gante.
* Rac-se, merc’het va bro, en em depechit pront
* Ha deut da boqat din pa vezoc’h prest da vont
* Evel amazonet da gaout ho rejimant,
* Da lipat ho routiq a zo potret vaillant.
* Peder pe bemp plac’h a Baris
* A deuas d’en em glêm dre valiç,
* N’oa qet avoalc’h evit pepini eur goas,
* Daou pe dri n’oa qet re, na memes davantach.
* Pa ezont dirac ar roue,
* E leversont ar franc virione :
* Fidel omp, emeze, d’ho lezen,
* Accordit deomp-ta hor goulen,
* Neuse souden voe grêt commandamant
* D’ar merc’het divalo hag ive d’ar re goant,
* Da vont d’ar gær da zebri o c’hoan pe o zijuni,
* Ma ne falle qet dê passeal gant peb a hini.
* Merc’het yaouanq Costes an Nord
* Zo qasi peurvuia eon pe dort,
* Ha r’en departamanchou all, couls a re Finister,
* Zo ordinal soupsonet da gavet boutou ber.
* Potret yaouanq va bro, gout a ouzoc’h
* Penos merc’het Lanneur, Plougaznou, Plouezoc’h,
* Plêgat, Sant-Yan-ar-bis, Plouyan, Plourin, Garlan,
* A renqo coust pe goust cousqet gant pep a unan.
* Hac an esac’h hac ar grag’es
* O deus avertissamant ives
* Pa viont squis da zisquisa,
* Da sench ha da zispartia :
* En Oriant, en Henbont hac e Pontivi
* En deus chenchet meur a hini.
* An dra-se evit esamant ar vro,
* Setu aru mis Guengolo,
* Erru foar an Troqerezou
* Da vouel Maze var mene Brez
* E troq an ezac’h hag ar grag’ez,
* Nep a so squis gant e bar,
* Laqit al licou en e fen, hac it ganti d’ar foar.
* Tud jentil, noblanç ha paysantet,
* A greis va c’halon me ho ped,
* Mar ben qer frajil d’oc’h offansi
* Gant ur goms drouc-lavaret, m’o ped d’am excusi.
* N’en doun qet un den en defe studiet,
* Hac a velfe a bell an traou a so cuset.
* Bian ê va speret, bian va heritach,
* Testamant va mam gos a vo va oll bartach,
* Hounes a laras din dre gomzou excelant,
* D’ar c’houls ma voa hi cos me a voa den yaouanq.
* Va mab, na laqit qet, mar qeret,
* Ho stil e peb lêc’h da re garet :
* Dalc’h, va mir g’enet da yalc’h ;
* Ar bleis ma ve demezet a zeufe don aoualc’h.
* Benos Doue d’an diner
* A ra e hostis e pep qær,
* Gallec ha brezonec a oar,
* Hac ober e hostis e peb foar :
* An amzer a ra an hat,
* Hac an arc’hant a ra ar marc’hat.
* Merc’het qèz, divoallit teod fal bioc’h kikamoult,
* Hounes so, moc’h assur, ur pez an tanfinfoult ;
* Evidon-me, neus fors ha pa ven tamallet
* Va deviz a vezo : E PEB HENT LEALDET.
* Setu amàn Testamant va mam gôs,
* Pini a dleit lenn hac en deis hac en nos,
* A voa scrifet pemzec de qent ma clànvas,
* Ha dictet tri dez goude ma varvas,
* Testamant caër, scrifet gant plous,
* A so bed alaouret gant daoulagat picous.
* Composet gant Ustach Toraval,
* Hac e gensort Jeromic Kikikokokaraval,
* E gamarat Yan ar Maout, goroer ar zaout,
* Hac e g’ender Yan ar Zaout, a so mal e gaout.
* Nep a fel dezàn caout an Testamant,
* A renq eta donet promptamant
* Da Vontroulez da di Lédan, Imprimer,
* A g’ever en e di pa ve chomet er gær
* FIN.